text: 46-årig kvinde styrtede ned i skakt og døde 
  30 juni 2011 kl. 10.46
  Manglende afdækning kostede i går en 46-årig kvinde livet.
  Ulykken skete, da den 46-årige kvinde gik ud af en dør og faldt direkte ned i en fire meter dyb skakt på Vitus Bering Innovation Park på Chr. M. Østergaards Vej 4 i Horsens.
  - Skakten, der var umiddelbart udenfor døren, plejer at være afdækket, men på grund af noget arbejde på stedet, var afdækningen fjernet, oplyser Lars Peter Madsen fra lokalpolitiet i Horsens.
   
  Jesper Bech, direktør for Vitus Bering Innovation Park, siger til DR Østjylland:
  - Vi er allesammen dybt berørte. Vores tanker går til hendes familie, det er jo dybt tragisk. Vi kendte hende som en varm og humørfyldt kvinde, der virkelig fyldte meget i huset. Det er en ulykke, der ikke må ske
  Den præcise dødsårsag er endnu ikke kendt, men der skal i dag afholdes ligsyn, oplyser politiet.
  På grund af den manglende afdækning og skiltning, skal Arbejdstilsynet nu undersøge ulykken.
  